Els jóvens aporten les seues demandes en el Fòrum Jove
22 de desembre 2020

![](/media/5eyf5yej/69-forum-jove_cuerpo.jpg)  
  

Dissabte passat va tindre lloc la primera reunió del Fòrum Jove, l'assemblea oberta de jóvens que forma part del procés participatiu de la regidoria de Joventut per a elaborar el seu Pla Integral de Joventut 2021-2025. En esta primera trobada van participar 25 jóvens, juntament amb la part tècnica formada per tres persones, i el regidor de Joventut, que va assistir a este fòrum. Durant la sessió, els participants es van dividir en tres taules de treball, per grups d'edat (14-17 anys, 18-22 anys i 23-29 anys), i van exposar els seus problemes, inquietuds i una sèrie de propostes i manques que necessita la ciutat. Van destacar la falta de llocs d'oci, l'escassetat de locals d'assaig i sales d'estudi, així com de zones per als vianants. També van reclamar l'agilitació de les obres del futur IES nº5, l'augment de l'oferta de graus superiors i mitjans en els centres de secundària, la millora dels horaris del transport públic i l'augment de carrils bici, entre altres propostes.

Estes propostes i unes altres que es vagen recollint durant els pròxims mesos en noves sessions, s'aniran treballant tant des del grup motor de jóvens com des dels propis tècnics municipals, per a centrar i perfilar les accions que s'inclouran en el futur Pla de Joventut, el qual serà el document final que reculla les accions i mesures que pretenen millorar el benestar de les persones jóvens del nostre municipi, entre els 14 i 30 anys.​

 ![](/media/csad5gus/69-img_20201219_114057_cuerpo.jpg)  
![](/media/pvsb4bak/69-img_20201219_114104_cuerpo.jpg)

Per al regidor de Joventut, Guillermo Sampedro, «**ja hi ha molta faena feta i partim d'un pla de joventut anterior que ens ha permés tindre un diagnòstic de la joventut en el nostre municipi i anar coneixent la seua realitat i també de l'experiència, sent conscients que és necessari continuar treballant amb la gent jove, donant-los veu i protagonisme, per a visibilitzar les seues demandes, les seues propostes i opinions. Els principals protagonistes d'este pla són els/les jóvens, que coneixen i poden mostrar-nos les seues necessitats i interessos i ningú millor que ells a través d'exercir el dret a la participació**».

Per a més informació: Instagram: forumjove2020 i Facebook: Fòrum Jove 2020-2025; i [www.saguntjove.es](http://www.saguntjove.es/)

![](/media/okshyvde/69-img_20201219_114144_cuerpo.jpg)  

*   [](http://www.facebook.com/sharer.php?u=https://aytosagunto.es/va/actualitat/els-jovens-aporten-les-seues-demandes-en-el-forum-jove/ "Facebook")
*   [](http://twitter.com/share?url=https://aytosagunto.es/va/actualitat/els-jovens-aporten-les-seues-demandes-en-el-forum-jove/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-jovens-aporten-les-seues-demandes-en-el-forum-jove/ "Linked In")
*   [](mailto:?body=https://aytosagunto.es/va/actualitat/els-jovens-aporten-les-seues-demandes-en-el-forum-jove/)